ເປີດຊຸດຝຶກອົບຮົມທິດສະດີການເມືອງ-ການປົກຄອງ ໄລຍະສັ້ນ ຊຸດທີ IX
ເພື່ອປະກອບຄວາມຮູ້ພື້ນຖານທາງດ້ານທິດສະດີການເມືອງ ເປັນຕົ້ນຫລັກມູນພື້ນຖານຂອງທິດສະດີ ມາກ-ເລນິນ ແລະ ແນວທາງນະໂຍບາຍຂອງພັກ, ຍົກລະດັບຄວາມຮູ້, ຫລັກໝັ້ນ ແລະ ທັດສະນະຊົນຊັ້ນກໍາມະກອນ, ຮູ້ຈັກຈໍາແນກມິດ-ສັດຕູ ເຊື່ອໝັ້ນຕໍ່ການນໍາພາຂອງພັກ ກໍຄືຈຸດໝາຍການປະຕິວັດຂອງປະເທດເຮົາ.
ໃນວັນທີ 20 ພະຈິກ 2017 ທີ່ສະຖາບັນເສດຖະກິດ-ການເງິນ (ດົງຄໍາຊ້າງ) ກົມຈັດຕັ້ງ ແລະ ພະນັກງານ ກະຊວງການເງິນ ໄດ້ເປີດຊຸດຝຶກອົບຮົມທິດສະດີການເມືອງ ແລະ ການປົກຄອງ ໄລຍະສັ້ນ ຊຸດທີ IX ຂອງກະຊວງການເງິນ ປະຈໍາປີ 2017 ໂດຍການເປັນປະທານຮ່ວມຂອງ ທ່ານ ບຸນໂຈມ ອຸບົນປະເສີດ ຮອງລັດຖະມົນຕີ ກະຊວງການເງິນ ມີທ່ານຮອງຫົວໜ້າສະຖາບັນການເມືອງ-ການປົກຄອງ, ມີບັນດາຄະນະກົມອອ້ມຂ້າງກະຊວງການເງິນ, ຫົວໜ້າພະແນກ, ຮອງພະແນກ, ວິທະຍາກອນຈາກສະຖາບັນການເມືອງ-ການປົກຄອງ ພ້ອມດ້ວຍນັກສໍາມະນາກອນເຂົ້າຮ່ວມ.
ຊຸດຝຶກອົບຮົມດັ່ງກ່າວ, ຈັດຂຶ້ນເພື່ອໃຫ້ພະນັກງານ-ສະມາຊິກພັກ, ພະນັກງານຫລັກແຫລ່ງຂອງກະຊວງການເງິນໄດ້ຮັບຄວາມຮູ້ອັນໃໝ່ກ່ຽວກັບກົດໝາຍ ແລະ ລະບຽບການຕ່າງໆຂອງຂະແໜງການເງິນ ແລະ ຂະແໜງການທີ່ກ່ຽວຂ້ອງໃນໄລຍະໃໝ່, ເພື່ອຝຶກຝົນຫລໍ່ຫລອມຄຸນສົມບັດ, ຍົກສູງຄຸນທາດການເມືອງ, ສະຕິຄວາມເປັນແບບຢ່າງນໍາໜ້າໃຫ້ແກ່ມະຫາຊົນ ແລະ ຍົກສູງສະຕິລະວັງຕົວຕໍ່ທຸກເລ້ລ່ຽມກົນອຸບາຍຍຸດທະສາດຫັນປ່ຽນໂດຍສັນຕິຂອງສັດຕູ, ທັງເພື່ອເສີມສ້າງ ແລະ ພັດທະນາຄວາມຮູ້ກ່ຽວກັບການຄຸ້ມຄອງ-ບໍລິຫານລັດ, ວຽກງານພິທີການ, ມາລະຍາດທາງສັງຄົມ ແລະ ການຮຽນຮູ້ວັດທະນະທໍາຂອງປະເທດອາຊຽນໃຫ້ແກ່ພະນັກງານນໍາພາ-ຄຸ້ມຄອງຂັ້ນພະແນກ ຫລືທຽບເທົ່າໃຫ້ໄດ້ມາດຕະຖານຕາມຕໍາແໜ່ງງານ. ຊຸດຝຶກອົບຮົມໃນຄັ້ງນີ້ ມີນັກສໍາມະນາກອນທັງໝົດ 36 ທ່ານ ເພດຍິງ 5 ທ່ານ ເຊິ່ງນັກສໍາມະນາກອນຈະໄດ້ຄົ້ນຄວ້າຮໍ່າຮຽນ 7 ພາກວິຊາ ແຕ່ລະພາກວິຊາຈະໄດ້ມີການສົມທຽບໃສ່ແນວທາງນະໂຍບາຍຂອງພັກທີ່ວາງອອກ ແລະ ພຶດຕິກໍາຕົວຈິງ.
ໂອກາດດັ່ງກ່າວ, ທ່ານ ບຸນໂຈມ ອຸບົນປະເສີດ ໃຫ້ຮູ້ວ່າ: ເພື່ອຮັບປະກັນໄດ້ໃນການຝຶກອົບຮົມໃນຄັ້ນີ້ ໃຫ້ໄດ້ຮັບຜົນສໍາເລັດຕາມລະດັບຄາດໝາຍ. ທັງນີ້, ກໍ່ເພື່ອຍົກສູງຄວາມຮູ້ຄວາມເຂົ້າໃຈທາງດ້ານທິດສະດີມາກ-ເລນິນ, ທາງດ້ານທິດສະດີຂອງພັກປະຊາຊົນປະຕິວັດລາວ ເຊິ່ງມີຄວາມຈໍາເປັນຫລາຍສໍາລັບພະນັກງານ-ຄຸ້ມຄອງ ຕ້ອງກໍາໄດ້ຫລັກການພື້ນຖານ ໂດຍສະເພາະຂີດຄວາມສາມາດໃນການນໍາພາຄຸ້ມຄອງຕໍ່ພະນັກງານ ມີຄວາມຮັບຜິດຊອບໃນການວາງແຜນ, ການເບິ່ງບັນຫາຕ່າງໆ ພ້ອມກັນນັ້ນ, ທ່ານ ຍັງໄດ້ເນັ້ນໃຫ້ນັກສໍາມະນາກອນທັງໝົດພ້ອມກັນຕັ້ງໃຈຮັບເອົາການຖ່າຍທອດບົດຮຽນ, ການສະເໜີບົດຮຽນຕາມລະບຽບການ, ເພື່ອເປັນການຝຶກຝົນຫລໍ່ຫລອມຕົນເອງໃນການຊີ້ນໍາ-ນໍາພາພະນັກງານໃນຕໍ່ໄປ.
ຂ່າວ: ອາພັດສະລາ